
ԱՌԱՋԻՆ ԲԱԺԱՆՄՈՒՆՔ
ՄԱՄՄԱԴՈՎԸ (ՋԱԼԱԼՕՂԼՈՒՆ) ընդդեմ ԱԴՐԲԵՋԱՆԻ
(Դիմում Հ-34445/04)

ՎՃԻՌ

ՍՏՐԱՍԲՈՒՐԳ
11 հունվարի 2007թ.
ՎԵՐՋՆԱԿԱՆ
11/04/2007

Վճիռը վերջնական կդառնա 44-րդ հոդվածի 2-րդ մասով նախատեսված հանգամանքների առկայությամբ: Այն կարող է ենթարկվել խմբագրական ստուգման:
Մամմադովը (Ջալալօղլուն) ընդդեմ Ադրբեջանի գործով,

Մարդու իրավունքների Եվրոպական դատարանը (Առաջին բաժանմունք), Պալատի նիստում` հետևյալ կազմով.

Պրն. Ք.Լ.Ռոզակիս, Նախագահ,

Պրն. Լ.Լուկաիդես, 

Տկն. Ֆ.Թուլքենս,

Տկն. Ն.Վաջիչ,

Պրն. Ա.Քովլեր,

Տկն. Է.Շթայներ,

Պրն. Հ.Հաջիև, դատավորներ,
և պրն. Ս.Նիլսեն, Բաժանմունքի քարտուղար,

2006թ. դեկտեմբերի 7-ի դռնփակ նիստում քննարկելով,

Հրապարակում է հետևյալ վճիռը` կայացված նշված ամսաթվին.
ՎԱՐՈՒՅԹԸ
1. Գործը հարուցվել է Ադրբեջանի Հանրապետության դեմ դիմումի (Հ-34445/04) հիման վրա, որը Մարդու իրավունքների և հիմնարար ազատությունների պաշտպանության մասին Եվրոպայան կոնվենցիայի (“Կոնվենցիա”) 34-րդ հոդվածի համաձայն 2004թ. սեպտեմբերի 17-ին Դատարանին է ներկայացվել Ադրբեջանի քաղաքացի պրն. Սարդար Ջալալօղլու Մամմադովի (“դիմումատու”, Sərdar Cəlal oğlu Məmmədov) կողմից: 
2.  Դիմումատուի շահերը ներկայացնում էր պրն. Ֆ.Ագաևը ` Բաքվում փաստաբանական գործունեություն իրականացնող իրավաբան: Ադրբեջանի Կառավարությունը (“Կառավարություն”) ներկայացնում էր Կառավարության Ներկայացուցիչ պրն. Ասկարովը:
3.  Դիմումատուն պնդել է, որ իր դեմ տեղի է ունեցել վատ վերաբերմունքի դրսևորում ոստիկանության կողմից, այդ առնչությամբ չի իրականացվել արդյունավետ քննություն և բացակայել են իրավունքի պաշտպանության ներպետական արդյունավետ միջոցները, ինչպես նաև, որ իր նկատմամբ դրսևորվել է խտրականություն` իր քաղաքական հայացքների հիման վրա: 

4.   2005թ. հոկտեմբերի 25-ին Դատարանը որոշում է կայացրել նախապատվություն տալ դիմումին Դատարանի Կանոնակարգի 41-րդ կանոնի համաձայն և այդ մասին ծանուցել է Կառավարությանը: Կոնվենցիայի 29-րդ հոդվածի 3-րդ մասի դրույթների համաձայն, Դատարանը որոշեց դիմումի ընդունելիության հարցի և ըստ էության քննությունն իրականացնել միաժամանակ:
ՓԱՍՏԵՐԸ
I.  ԳՈՐԾԻ ՀԱՆԳԱՄԱՆՔՆԵՐԸ
5.  Դիմումատուն ծնվել է 1957թ. և բնակվում է Բաքվում: Քաղաքական շրջանակներում նա ավելի շատ հայտնի է որպես Սարդար Ջալալօղլու, հանդիսացել է Ադրբեջանի Դեմոկրատական կուսակցության գլխավոր քարտուղարը: Այն ընդդիմադիր այն կուսակցություններից մեկն էր, որոնք ենթադրյալ կեղծիքների հիման վրա ոչ լեգիտիմ էին համարել 2003թ. հոկտեմբերի 15-ին անցկացված նախագահական ընտրությունները:
Ա.  Դիմումատուի ձերբակալությունը
6.  2003թ. հոկտեմբերի 16-ին, Բաքվի կենտրոնում գտնվող Ազադլիք հրապարակում ընդդիմության մի շարք համակիրներ անց են կացրել չարտոնված ցույց` բողոքելով ընտրությունների արդյունքների դեմ: Ցույցերն հանգուցալուծվել են մասսայական անկարգություններով և ոստիկանության ու ամբոխի միջև տեղի ունեցած բախումներով: Դիմումատուն պնդել է, որ անձամբ չի մասնակցել այդ ցույցերին: 
7.  Ըստ դիմումատուի 2003թ. հոկտեմբերի 18-ին, երեկոյան ժամը 6-ից մինչև 7-ն ընկած ժամանակահատվածում, ոստիկանության մի քանի դիմակավորված աշխատակիցներ, Կալաշնիկով տիպի ինքնաձիգներով զինված, ներկայացել են դիմումատուի բնակարան` պահանջելով, որպեսզի նա բաց անի դուռը: Մինչ դիմումատուն կարող էր անել այդ, նրանցից երեքը կամ չորսը բնակարան են ներխուժել պատուհանից: Առանց ձերբակալման որոշում կամ որևէ այլ փաստաթուղթ ներկայացնելու ոստիկանության աշխատակիցները շղթայել են դիմումատուի և նրա հյուրի` Ն.Ջ-ի ձեռքերը: Այնուհետև աշխատակիցները նրանց քարշ են տվել բնակարանից դուրս և մտցրել ոստիկանության մեքենան: Դիմումատուն և Ն.Ջ-ն տարվել են Ներքին Գործերի նախարարության Կազմակերպված հանցավորության դեմ պայքարի վարչություն (Mütəşəkkil Cinayətlərə qarşı Mübarizə İdarəsi; այսուհետ` “ԿՀԴՊՎ”):
8.  Այնուհետև, դիմումատուն ձեռնաշղթաներով չորս ժամ շարունակ պահվել է ԿՀԴՊՎ շենքի սենյակներից մեկում: Երբ դիմումատուի փաստաբանը ներկայացել և փորձել է պարզել դիմումատուի ձերբակալման պատճառները, ԿՀԴՊՎ պետը նրան ասել է, որ հիմքերը կտրամադրվեն հաջորդ օրը:
Բ.   Իրադարձությունները դիմումատուին ԿՀԴՊՎ բերելուց հետո 
9.  Նույն օրը դիմումատուն տարվել է ԿՀԴՊՎ շենքի նկուղ, որն օգտագործվում էր որպես ժամանակավոր պահման մեկուսարան: Այնտեղ, մեկուսարանի հսկիչի աշխատասենյակում նրան հրահանգվել է լրիվ մերկանալ մի քանի ոստիկանների ներկայությամբ: Ոստիկանները զննել են նրա մարմինը` վնասվածքներ հայտնաբերելու նպատակով, սակայն ոչ մի վնասվածք չեն նկատել: Այնուհետև նա տեղափոխվել է խուցերից մեկը, որտեղ մինչ հաջորդ առավոտ մնացել է երկու այլ ձերբակալվածի հետ:
10.  Հաջորդ օրը, 2003թ. հոկտեմբերի 19-ին, ցերեկվա ժամը 12-ից մինչև 1-ն ընկած հատվածում դիմումատուն տարվել է Գլխավոր դատախազության քննչական վարչություն և հարցաքննվել իր փաստաբանի ներկայությամբ: Հարցաքննվելուց հետո նրան մեղադրանք է առաջադրվել “մասսայական անկարգություն կազմակերպելու” և “իշխանության ներկայացուցչի նկատմամբ բռնություն գործադրելու” մեջ` կապված 2003թ. հոկտեմբերի 16-ին իր ունեցած ենթադրյալ դերակատարման հետ: Ըստ դիմումատուի, նա բանավոր գանգատվել է քննիչին այն մասին, որ իր նկատմամբ վատ վերաբերմունք է դրսևորվել ԿՀԴՊՎ տարվելու ճանապարհին և հետագայում ոստիկանությունում պահվելու ժամանակ: 
11.  Նույն օրը, ժամը 4-ին Նասիմիի շրջանային դատարանը որոշում է կայացրել դիմումատուի նկատմամբ երեք ամսով կալանք կիրառելու մասին: Այնուհետև այդ որոշումն անփոփոխ է թողնվել Վերաքննիչ դատարանի 2003թ. հոկտեմբերի 28-ի որոշմամբ:
12.  Նասիմիի շրջանային դատարանից դիմումատուն հետ է տարվել ԿՀԴՊՎ, որտեղ միևնույն խցում, բայց երկու այլ անձի հետ պահվել է մինչև 2003թ. հոկտեմբերի 22-ը:
13.  2003թ. հոկտեմբերի 19-ին, երեկոյան ժամը 6-ի մոտ դիմումատուն տարվել է ԿՀԴՊՎ պետի տեղակալի աշխատասենյակ, որտեղ նրան հայտնել են, որ նա ենթարկվելու է “լրացուցիչ հարցաքննության”: Դիմումատուն առարկել է, հայտարարելով, որ ԿՀԴՊՎ աշխատակիցները որևէ իրավասություն չունեն հարցաքննելու իրեն մեղադրանք առաջադրելուց հետո, սակայն նրա առարկությունը չի ընդունվել: Հարցաքննությունը տևել է մոտավորապես մինչև երեկոյան ժամը 10-ը և ընդգրկել է դիմումատուի քաղաքական կուսակցության անդամների գործունեությանը վերաբերող հարցեր:
14.  Ըստ դիմումատուի, այդ հարցաքննության ընթացքում նա ենթարկվել է բռնության, որն արտահայտվել է, մասնավորապես, երկու դիմակավորված անձի կողմից մահակներով իր ոտքերի ներբաններին հարվածելու ձևով: 
Գ.  Դիմումատուի փորձերը վերականգնելու իր իրավունքները ենթադրյալ վատ վերաբերմունքի հետ կապված
15.  2003թ. հոկտեմբերի 20-ի առավոտյան դիմումատուին այցելել են Միջազգային Կարմիր Խաչի ներկայացուցիչները: Նա նրանց գանգատվել է, որ ոստիկանությունում պահվելիս ենթարկվել է վատ վերաբերմունքի: 
16.  Հոկտեմբերի 21-ին դիմումատուի փաստաբանը հեռագիր է ուղարկել Գլխավոր դատախազություն` գանգատվելով, որ ԿՀԴՊՎ-ն իրեն թույլ չի տվել հանդիպելու դիմումատուի հետ հոկտեմբերի 20-ին և 21-ին, երբ վերջինս գտնվել է կալանքի տակ: Վերջապես, հոկտեմբերի 22-ին դիմումատուն հանդիպել է իր փաստաբանին և նրան հայտնել, որ ծեծի է ենթարկվել ԿՀԴՊՎ ոստիկանների կողմից: 
17.  Նույն օրը դիմումատուն ԿՀԴՊՎ մեկուսարանից տեղափոխվել է Քննչական Հ-1 մեկուսարան: Տեղափոխվելուն պես մեկուսարանի բժիշկները զննել են նրան և նրա մարմնի վրա նկատել վնասվածքներ (ավելի ճշգրիտ` երկու հեմատոմա աջ սրնքամսի և աջ կրունկի վրա) և համապատասխան նշումներ արել իրենց արձանագրություններում:

 18.   2003թ. հոկտեմբերի 22-ին դիմումատուի փաստաբանը միջնորդություն է ներկայացրել Գլխավոր դատախազության` խնդրելով դիմումատուի գործով զբաղվող քննիչին անցկացնել դիմումատուի մարմնական վնասվածքների բժշկական փորձաքննություն: Միջնորդության մեջ փաստաբանը նշել է, որ դիմումատուն գանգատվել է ԿՀԴՊՎ ժամանակավոր մեկուսարանում իր դեմ իրականացված խոշտանգումից, և որ նա անձամբ է տեսել դիմումատուի սրնքամսի և կրունկի վրա առկա վնասվածքները: 
19.  Հինգ օր անց, հոկտեմբերի 27-ին, պատասխան չստանալով քննիչից, փաստաբանը բողոք է ներկայացրել Գլխավոր դատախազության քննչական վարչության պետին` քննիչի կողմից միջնորդության առթիվ որևէ պատասխան չտալու կապակցությամբ:
20.  Այնուհետև, հոկտեմբեր 28-ին քննիչը նշանակել է բժշկական փորձաքննություն և հոկտեմբերի 29-ին դիմումատուն զննության է ենթարկվել Արդարադատության նախարարության Դատական բժշկության և պաթոլոգիկ անատոմիայի դատական բժիշկ-փորձագետի կողմից: Հոկտեմբերի 30-ին կազմված փորձագիտական եզրակացության համաձայն, փորձագետը դիմումատուի մարմնի վրա հայտնաբերել է հետևյալ վնասվածքները. (1) գունատված վարդագույն կլորավուն կապտուկ 1x1 սմ. շրջագծով` ձախ արմունքի հանգույցի վրա; (2) դեղնավուն հեմատոմա անորոշ ուրվագծով 5x3 սմ. տրամաչափով` աջ սրնքամսի վերևի հատվածում; և (3) դեղնավուն հեմատոմա անորոշ ուրվագծով 6x5 սմ. տրամաչափով` աջ կրունկի ներբանի հատվածում: Անհրաժեշտ չհամարելով պարզել այս վնասվածքների աստիճանը, փորձագետը եզրակացրել է, որ դրանք պատճառվել են ծանր և բութ առարկայի գործադրմամբ: Փորձագետը նաև մեկնաբանել է, որ “[այն հավանականությունը, որ] այդ վնասվածքները հասցվել են 2003թ. հոկտեմբերի 16-ին, չի կարելի բացառել”:
21.  Դեկտեմբերի 18-ին ԿՀԴՊՎ ժամանակավոր պահման մեկուսարանի հսկիչը հարցաքննվել է կապված դիմումատուի գանգատի հետ: Նա ցուցմունք է տվել, որ երբ հոկտեմբերի 18-ին դիմումատուն բերվել է իրենց մեկուսարան, նա եղել է առողջական նորմալ վիճակում և նրա մարմնի վրա ոչ մի վնասվածք չի հայտնաբերվել: Ապա նա վկայել է, որ ԿՀԴՊՎ բերվելուց հետո դիմումատուն որևէ առողջական պրոբլեմից չի գանգատվել: Նաև նա ժխտել է դիմումատուի մեղադրանքները` ԿՀԴՊՎ մեկուսարանում բռնության ենթարկվելու մասին:
22.  2004թ. հունվարի 8-ին Գլխավոր դատախազության քննչական վարչության պետը, ԿՀԴՊՎ չորս ոստիկանին հարցաքննելուց հետո, մերժել է քրեական գործի հարուցումը դիմումատուի նկատմամբ ԿՀԴՊՎ մեկուսարանում ենթադրաբար բռնություն կիրառելու վերաբերյալ, գտնելով որ դիմումատուի պնդումներն անհիմն են: Քննիչը նշել է, որ ոստիկանները ժխտել են բռնության վերաբերյալ բոլոր մեղադրանքները, որ փորձագիտական եզրակացությամբ միանշանակ չի հաստատվել դիմումատուի վնասվածքները ոստիկանությունում պահվելու ժամանակ պատճառվելու փաստը, և որ դիմումատուն որևէ այլ ապացույց չի ներկայացրել բռնություն կիրառված լինելու վերաբերյալ: 
23.  Մինչ այդ, 2003թ. դեկտեմբերի 14-ին դիմումատուն առանձին բողոքով դիմել էր Նասիմիի շրջանային դատարանին` պնդելով, որ անհիմն կերպով ձերբակալվել է և խոշտանգման ենթարկվել ոստիկանությունում պահվելու ժամանակ: Մասնավորապես, նա պնդել է, որ ԿՀԴՊՎ պետի տեղակալի աշխատասենյակում իրեն հարցաքննելու ընթացքում, մոտ չորսը ժամ շարունակ, երկու դիմակավոր անձինք մահակներով հարվածել են իր ոտքերի ներբաններին: Այնուհետև նա նշել է, որ ծեծից հետո նրա հետ խցում գտնվողները տեսել են իր վնասվածքները և իրեն որոշակի օգնություն ցուցաբերել: Նա միջնորդել է քրեական պատասխանատվության ենթարկել համապատասխան պաշտոնատար անձանց: 
24.  2004թ. հունվարի 28-ին Նասիմիի շրջանային դատարանը հրաժարվել է բողոքը քննելուց` տարածքային ընդդատության բացակայության հիմքով, գտնելով, որ ԿՀԴՊՎ պաշտոնատար անձանց դեմ բերված բողոքները պետք է ներկայացվեն Նարիմանովի շրջանային դատարան:
25.   2004թ. հունվարի 29-ին դիմումատուն միևնույն բողոքը ներկայացրել է Նարիմանովի շրջանային դատարան: Այս դատարանը նույնպես հրաժարվել է բողոքը քննելուց` տարածքային ընդդատության բացակայության պատճառով: Գործը փոխանցվել է Վերաքննիչ դատարան, որը որոշել է որ բողոքի քննությունը գտնվում է Նասիմիի շրջանային դատարանի տարածքային ընդդատության ներքո: 
26.  Վերջապես, 2004թ. փետրվարի 18-ին Նասիմիի շրջանային դատարանը քննել է դիմումատուի բողոքը` բերված անօրինականության հիմքով Գլխավոր դատախազության կողմից քրեական գործի հարուցումը մերժելու մասին որոշման դեմ և մերժել բողոքը որպես անհիմն: Դատարանը հատուկ նշել է, որ փորձագիտական եզրակացությամբ չի բացառվում վնասվածքները դիմումատուին 2003թ. հոկտեմբերի 16-ի մասսայական անկարգությունների ընթացքում, այսինքն մինչև դիմումատուի ձերբակալումը պատճառված լինելու հավանականությունը: Դատարանն ինքնին այս փորձագիտական եզրակացությունը չի համարել որպես դիմումատուին ԿՀԴՊՎ-ում ծեծի ենթարկելու փաստը միանշանակորեն հաստատող ապացույց: Դատարանը գտել է, որ դիմումատուն բավարար ապացույցներ չի ներկայացրել իր մեղադրանքները հիմնավորելու համար: 
27.  Դիմումատուն բողոքարկեց այդ որոշումը, պնդելով, որ Նասիմիի շրջանային դատարանը պատշաճ իրավական գնահատական չի տվել այն ապացույցներին, որոնք հաստատում են, որ ոստիկանությունում պահվելիս նա ենթարկվել է խոշտանգման: 2004թ. մարտի 17-ին Վերաքննիչ դատարանի որոշմամբ Նասիմիի շրջանային դատարանի որոշումը թողնվել է անփոփոխ: Վերաքննիչ դատարանի որոշման ամբողջական տեքստը դիմումատուի փաստաբանին է ուղարկվել 2004թ. մարտի 18-ին: Ներպետական օրենսդրության համաձայն սույն որոշումը հետագա բողոքարկման ենթակա չէ:
28.  Ինչ վերաբերում է դիմումատուի դեմ 2003թ. հոկտեմբերի 16-ի մասսայական անկարգություններում նրա ունեցած դերակատարման առթիվ հարուցված գործին, ապա 2004թ. հոկտեմբերի 22-ին նա ճանաչվել է մեղավոր և դատապարտվել երեք տարվա ազատազրկման: Դատարանը գտել է, որ չնայած դիմումատուն 2003թ. հոկտեմբերի 16-ին անձամբ ներկա չի գտնվել Ազադլիք հրապարակում, բայց հանդիսացել է մասսայական անկարգության կազմակերպիչներից մեկը և իր կուսակցության գրասենակից ցուցումներ է տվել իր հետևորդներին:
29.  2005թ. մարտին, Նախագահի կողմից շնորհված ներման հիման վրա դիմումատուն ազատվել է պատժի մնացած մասը կրելուց: 
II. ՀԱՄԱՊԱՏԱՍԽԱՆ ՆԵՐՊԵՏԱԿԱՆ ԻՐԱՎՈՒՆՔԸ ԵՎ ՄԻՋԱԶԳԱՅԻՆ ԶԵԿՈՒՅՑՆԵՐԸ
Ա.  Սահմանադրություն
30.  Ադրբեջանի Հանրապետության Սահմանադրության 46-րդ հոդվածի III-րդ մասը նախատեսում է`
“Ոչ ոք չպետք է ենթարկվի խոշտանգման կամ վատ վերաբերմունքի: Ոչ ոք չպետք է ենթարկվի նվաստացնող վերաբերմունքի կամ պատժի:. ...”

Բ.  Քրեական պատասխանատվությունը խոշտանգման և անմարդկային և նվաստացնող վերաբերմունքի համար
31.  Քրեական օրենսգրքի համաձայն, կալանքի տակ գտնվող կամ որևէ այլ կերպ ազատությունից զրկված անձին խոշտանգելը հանդիսանում է հանցագործություն և պատժվում է ազատազրկմամբ յոթից տասը տարի ժամկետով (հոդված 113): Անձին ֆիզիկական կամ հոգեբանական տառապանք պատճառելը սիստեմատիկ ծեծի կամ այլ բռնի գործողությունների գործադրմամբ, որը կատարվել է պաշտոնատար անձի կողմից պաշտոնեական լիազորություններն իրականացնելիս պատժվում է ազատազրկմամբ հինգից տասը տարի ժամկետով (հոդված 133):
32.  Քրեական դատավարության օրենսգրքի 37-րդ հոդվածի համաձայն, քրեական գործն հարուցվում է ենթադրյալ հանցագործությունից տուժած անձի բողոքի հիման վրա: 
Գ.  Պետական մարմինների ապօրինի գործողության կամ անգործության դեմ քաղաքացիական հայց ներկայացնելը 
33.   Անձի իրավունքները և ազատությունները ոտնահարող գործողությունների և անգործության բողոքարկման մասին օրենքը, որն ընդունվել է 1999թ. հունիսի 11-ին (այսուհետ` “օրենք”), նախատեսում է պետական մարմինների գործողությունների դատական բողոքարկման հնարավորություն: Օրենքի 2-րդ հոդվածի համաձայն, պետական մարմնի` անձի իրավունքները և ազատությունները խախտող ցանկացած գործողություն կամ անգործություն կարող է բողոքարկվել կամ` (ա) անմիջապես դատարան; կամ (բ) պետական մարմնի վերադաս (վերահսկող) մարմնին: Եթե բողոքը նախապես ներկայացվել է վերահսկող մարմնին, վերջինս պարտավոր է բողոքը ստանալուց հետո մեկամսյա ժամկետում դիմումատուին գրավոր տեղեկացնել բողոքի քննության արդյունքների մասին: 
34.  Օրենքի 5-րդ հոդվածի համաձայն, անմիջապես դատարանին բողոքը պետք է ներկայացվի մեկամսյա ժամկետում` սկսած այն պահից, երբ դիմումատուն իմացել է իր իրավունքների կամ ազատությունների խախտման մասին: Այնուամենայնիվ, եթե դիմումատուն ստորադաս պետական մարմնի գործողությունը կամ անգործությունը նախապես բողոքարկել է վերջինիս վերադաս մարմնին, ապա վերահսկող մարմնի որոշման դեմ բերված դատական բողոքը պետք է ներկայացվի մեկամսյա ժամկետում` սկսած այն ստանալու պահից: Դատարանը կարող է ընդունել բողոքը նաև այն դեպքում, երբ համարում է, որ դիմումատուն ժամկետը բաց է թողել հարգելի պատճառներով:
35.  Օրենքի 6-րդ հոդվածի համաձայն, դատարանն իրավասու է վիճարկվող գործողությունը կամ անգործությունը ճանաչել անօրինական, վերացնել դիմումատուի նկատմամբ նշանակված պատասխանատվության միջոցը կամ այլ միջոցներ ձեռնարկել խախտված իրավունքը կամ ազատությունը վերականգնելու համար կամ պատասխանատվության միջոց սահմանել պետական մարմնի նկատմամբ` վերջինիս կողմից անօրինական գործողությունը կամ անգործությունը կատարելու համար: Դատարանի որոշումը անձի իրավունքների կամ ազատությունների խախտման փաստի առկայության մասին հիմք է տալիս պետության դեմ վնասների հատուցման մասին քաղաքացիական հայց ներկայացնելու համար:
36.  Նմանատիպ դրույթներ է պարունակում նաև Քաղաքացիական օրենսգիրքը: Վերջինիս համաձայն, անձանց և պետական մարմինների միջև անձի իրավունքներին և ազատություններին վերաբերող վեճերը կարող են լինել քաղաքացիական հայցի առարկա (հոդված 2 և 5): Պետական մարմնի կամ դրա պաշտոնատար անձի կողմից կատարված անօրինական գործողությունը կամ անգործությունը հիմք են պետության դեմ քաղաքացիական հայց հարուցելու համար (հոդված 22): Պետությունը քաղաքացիաիրավական պատասխանատվություն է կրում իրավաբանական անձանց քաղաքացիաիրավական պատասխանատվությունը կարգավորող ռեժիմով (հոդված 43):
37.  Քաղաքացիական դատավարության օրենսգիրքը սահմանում է անձի կողմից քաղաքացիական դատավարության կարգով վնասների հատուցման մասին պետության դեմ հայց ներկայացնելու ընթացակարգը:
Դ.  Խոշտանգումների կանխարգելման հարցերով (ԽԿՀ) Եվրոպական կոմիտեի ուսումնասիրությունները 
38.  Խոշտանգումների կանխարգելման հարցերով (ԽԿՀ) Եվրոպական կոմիտեն երեք այց է կատարել Ադրբեջան: Առաջին այցը տեղի է ունեցել 2002թ. նոյեմբեր-դեկտեմբեր ամիսներին և ծրագրի մեջ ներառել է այցելությունները Քննչական Հ-1 մեկուսարան, ինչպես նաև Ներքին գործերի նախարարության ենթակայության տակ գտնվող այլ կալանավայրեր, ներառյալ` ԿՀԴՊՎ ժամանակավոր պահման մեկուսարանը: Երկրորդ` 2004թ. հունվարին տեղի ունեցած (ad hoc) այցի գլխավոր նպատակն էր տեղեկություններ հավաքելը այն անձանց նկատամամբ վերաբերմունքի մասին, որոնք կալանավորվել էին 2003թ. հոկտեմբերի 15-ի նախագահական ընտրություններին հաջորդած իրադարձությունների հետ կապված: Պատվիրակությունը հարցազրույցներ է անցկացրել Քննչական Հ-1 մեկուսարանում պահվող գրեթե երեսուն անձանց հետ: Բացի այդ պատվիրակությունն այցելել է ԿՀԴՊՎ ժամանակավոր պահման մեկուսարանը: 2005թ. մայիսին տեղի ունեցած (ad hoc) այցի հիմնական նպատակն էր Գոբուստանի բանտում առկա իրավիճակի ուսումնասիրությունը: Այս այցերի վերաբերյալ ԽԿՀ զեկույցները, բացառությամբ 2002թ. նոյեմբեր-դեկտեմբեր ամիսներին վերաբերող զեկույցի, հրապարակված չեն եղել, քանի որ այդպիսի հրապարակման համար անհրաժեշտ է համապատասխան պետության համաձայնությունը, որը տվյալ դեպքում պատրաստակամ չէր:
39.  Չնայած ԽԿՀ զեկույցը 2002թ. նոյեմբեր-դեկտեմբեր ամիսների վերաբերյալ ԿՀԴՊՎ ժամանակավոր պահման մեկուսարանում վատ վերաբերմունք ցուցաբերելու որեևէ կոնկրետ դեպք չի պարունակում, սակայն նշվում է, որ պատվիրակությունը բազմաթիվ հաղորդումներ ստացավ Ներքին գործերի նախարարության ենթակայության տակ գտնվող հիմնարկներում պահվող անձանց նկատմամբ ֆիզիկական բռնություն կիրառելու մասին: Պնդվող բռնությունն հիմնականում դրսևորվում էր ապտակների, ձեռքով հարվածների, մահակներով, զենքի կոթով և այլ բութ առարկաներով հասցված հարվածների ձևով: Որոշ դեպքերում, պնդվող բռնությունը, ինչպես օրինակ` էլեկտրաշոկերի օգտագործումը, ոտքերի ներբաններին հասցված հարվածները, մարմնին հարվածելը, երբ անձը կախված էր շղթայված վիճակում, եղել է այն աստիճանի, որ դրանք կարելի է համարել խոշտանգում: Այնուհետև մի քանի անձ վկայակոչել է նվաստացման դեպքեր, ինչպես նաև ֆիզիկական բռնություն (ներառյալ` սեռական բռնություն) գործադրելու սպառնալիքներ` ինչպես իրենց, այնպես էլ իրենց ազգականների նկատմամբ` արված այն հաշվով, որպեսզի իրենք խոստովանեն հանցանքը և տրամադրեն տեղեկություններ:
ԻՐԱՎՈՒՆՔԸ 
I.  ԿՈՆՎԵՆՑԻԱՅԻ 3-ՐԴ ՀՈԴՎԱԾԻ ԵՆԹԱԴՐՅԱԼ ԽԱԽՏՈՒՄԸ
40.  Դիմումատուն Կոնվենցիայի 3-րդ հոդվածի հիման վրա գանգատվել է, որ` ձերբակալման ընթացքում ենթարկվել է վատ վերաբերմունքի, որ ԿՀԴՊՎ ժամանակավոր պահման մեկուսարանում ենթարկվել է խոշտանգման, և որ Քննչական Հ-1 մեկուսարանում իր հետագա կալանքը կրելու պայմանները նույնպես հանդիսացել են խոշտանգում: Նաև նա գանգատվեց, որ բռնություն կիրառվելու մասին իր հայտարարություննները պատշաճ կերպով չեն քննվել, ինչպես դա պահանջվում է նույն հոդվածով առաջադրվող դատավարական պարտականությամբ: Կոնվենցիայի 3-րդ հոդվածը սահմանում է. 
“Ոչ ոք չպետք է ենթարկվի խոշտանգումների կամ անմարդկային կամ նվաստացնող վերաբերմունքի կամ պատժի”: 

Ա.  Ընդունելիություն
1. Ձերբակալման ընթացքում տեղի ունեցած ենթադրյալ վատ վերաբերմունքի վերաբերյալ
41.  Գանգատի այս մասում դիմումատուն պնդեց, որ 2003թ. հոկտեմբերի 18-ի իր ձերբակալության ժամանակ ոստիականները նրան հարվածել և գցել են գետնին, ապա ձեռնաշղթաներ գցել իր ձեռքերին, քարշ տվել գետնով և հարվածել: ԿՀԴՊՎ փոխադրվելու ընթացքում, ավտոմեքենայի մեջ նրան հարվածել են և վիրավորել խոսքով: ԿՀԴՊՎ բակում նրան ստիպել են պառկել դեմքով թաց գետնի վրա և հարցեր տվել իր ինքնության վերաբերյալ: Ի հաստատումն իր հայտարարությունների դիմումատուն ներկայացրեց իր ընտանիքի անդամների հայտարարությունները, որոնք մանրամասնության և հետևողականության տարբեր աստիճանով հաստատում էին, որ իր ձերբակալման ընթացքում իր տանը դիմումատուն դաժան ծեծի է ենթարկվել ոստիկանների կողմից: 
42.  Կառավարությունը պնդեց, որ գանգատի` ձերբակալման ընթացքում իր նկատմամբ վատ վերաբերմունք ցուցաբերելու մասով դիմումատուն չի սպառել իրավունքի պաշտպանության ներպետական միջոցները, քանի որ չի բարձրացրել այդ հարցը ներպետական մարմինների առջև: Կառավարությունը, մասնավորապես, նշեց, որ դիմումատուն իր ազգականների հայտարարությունները մինչև Եվրոպական դատարանին տրամադրելը, որևէ ներպետական մարմնին չի ներկայացրել: Դիմումատուն Կառավարության այս առարկության հետ կապված որևէ առանձին մեկնաբանություն չներկայացրեց: 
43.  Դատարանը գտնում է, որ անհրաժեշտ չէ այն հարցի լուծումը, թե արդյոք դիմումատուն գանգատի այս մասով սպառել է իրավունքի պաշտպանության ներպետական միջոցները, քանի որ անգամ եթե դա այդպես լիներ, գանգատի այդ մասն անընդունելի է հետևյալ պատճառով:
44.  Դատարանը նշում է, որ բացի ընտանիքի անդամների հայտարարություններից (որոնք պարզվում է, չեն ներկայացվել ներպետական մարմինների ուսումնասիրությանը), Դատարանի տրամադրության տակ չկան որևէ այլ ապացույցներ, որոնք կհաստատեին, որ ձերբակալման ընթացքում ոստիկանների կողմից թույլ է տրվել ենթադրյալ բռնությունը: Դատարանը նաև նշում է, որ դիմումատուի ձերբակալման ընթացքում ծեծի ենթարկված լինելու մասին պնդումները ժխտվում են ԿՀԴՊՎ ժամանակավոր պահման մեկուսարանի հսկիչի ցուցմունքով առ այն, որ դիմումատուի ԿՀԴՊՎ բերվելու պահին նրա մարմնի վրա որևէ վնասվածք չի նկատվել: Դիմումատուն ինքը նշանակալի չափով հենվել է այդ ցուցմունքի վրա գանգատի` կալանքի տակ գտնվելիս ենթադրյալ բռնության ենթարկված լինելու մասով, և պնդել, որ 2003թ. հոկտեմբերի 30-ի փորձագիտական եզրակացության մեջ նշված բոլոր վնասվածքները նրան պատճառվել են 2003թ. հոկտեմբերի 19-ին` իր ձերբակալությունից մեկ օր հետո: Վերոգրյալի հիման վրա և հիմնվելով գործում առկա բոլոր նյութերի վրա, Դատարանը գտնում է, որ գանգատի այս մասով ներկայացված ապացույցները բավարար չեն` Դատարանին հնարավորություն տալու համար քննելու այն հարցը, թե արդյոք ձերբակալման ընթացքում դիմումատուն բռնության ենթարկվել է, թե ոչ: 
45.  Հետևաբար, գանգատի այս մասը ակնհայտ անհիմն է և ենթակա է մերժման Կոնվենցիայի 35-րդ հոդվածի 3-րդ և 4-րդ մասերի համաձայն: 
2.  Ոստիկանությունում կալանքի տակ գտնվելիս ենթադրյալ վատ վերաբերմունքի վերաբերյալ
46.  Գանգատի այս մասում դիմումատուն գանգատվեց, որ ԿՀԴՊՎ ժամանակավոր պահման մեկուսարանում, 2003թ. հոկտեմբերի 19-ի հարցաքննության ընթացքում ենթարկվել է ծեծի և խոշտանգման, նրան սպառնացել են բռնաբարել, պահվել է վատ օդափոխվող սենյակում և հինգ օրվա ընթացքում պահվել է քաղցած և առանց մաքուր խմելու ջրի:
47.  Դատարանը գտնում է, որ գանգատի այս մասը ակնհայտ անհիմն չէ` Կոնվենցյիայի 35-րդ հոդվածի 3-րդ մասի համաձայն: Այնուհետև Դատարանը նշում է, որ գանգատը անընդունելի չէ որևէ այլ հիմքով: Հետևաբար, այն պետք է ճանաչվի ընդունելի:
3.   Քննչական Հ-1 մեկուսարանում կալանքի տակ գտնվելու պայմանների վերաբերյալ
48.  Գանգատի այս մասում դիմումատուն պնդեց, որ իր հետագա կալանքի տակ գտնվելու ընթացքում քննչական Հ-1 մեկուսարանում նա 40 օր շարունակ պահվել է չափազանց փոքր խցում` 1.35 մետրը 2.5 մետրի վրա տարածքով, որը գտնվում էր հակահիգիենիկ վիճակում, չէր ջեռուցվում և ուներ էլեկտրական լույսեր, որոնք անջանտված էին օր ու գիշեր: Նա հայտնեց, որ այդ խուցը նախկինում օգտագործվել է այն դատապարտյալներին պահելու համար, որոնց նկատմամբ նշանակվել էր մահապատիժ, և որ վերջիններիցս եկուսի նկատմամբ դատավճիռներն ի կատար էին ածվել դրանից մի քանի տարի առաջ:
49. Կառավարությունը հայտնեց, որ դիմումի այս գանգատի մասով դիմումատուն չի սպառել իրավունքի պաշտպանության ներպետական միջոցները: Նա այս գանգատը չի բարձրացրել ներպետական որևէ մարմնի առջև` նախքան ներկայիս դիմումը Դատարանին ներկայացնելը:
50.  Դիմումատուն պնդեց, որ այս առնչությամբ նա զրկված է եղել իրավունքի պաշտպանության որևէ միջոցից: Նա փաստարկեց, որ չնայած որ ներպետական օրենսդրությամբ ուղղակիորեն արգելվում է խոշտանգման և անմարդկային վերաբերմունքի կիրառումը կալանավայրերի պաշտոնյաների կողմից, և այդպիսի վատ վերաբերմունքի դեպքում ապահովվում է իրավունքի պաշտպանություն, գոյություն չունեին վատ վերաբերմունքի այլ ձևերը կարգավորող հատուկ իրավական նորմեր, ինչպիսիք են կալանքի ընդհանուր պայմանները: Դիմումատուն նաև նկատեց, որ ամեն դեպքում, հաշվի առնելով անազատության մեջ գտնվելիս խոշտանգվելու առնչությամբ իր ներկայացրած բողոքների ակնհայտ ոչ արդյունավետ պաշտոնական քննությունը, կալանքի տակ գտնվելու պայմանների հետ կապված իր իրավունքի պաշտպանության ցանկացած փորձ նույնպես կլիներ անարդյունավետ:
51.  Դատարանը վերհիշում է, որ Կոնվենցիայի 35-րդ հոդվածում ամրագրված իրավունքի պաշտպանության ներպետական միջոցների սպառման կանոնը գործը պետության դեմ միջազգային կամ արբիտրաժային մարմնի առջև ներկայացնել ցանկացող անձին պարտավորեցնում է առաջին հերթին օգտագործել ազգային իրավական համակարգով տրամադրվող պաշտպանության միջոցները, այսպիսով պետություններին ազատելով իրենց գործողությունների համար միջազգային մարմնի առջև պատասխան տալու պարտականությունից, եթե մինչ այդ նրանք գործին ճիշտ լուծում տալու հնարավորություն չեն ունեցել իրենց սեփական իրավական համակարգի միջոցով: Այս կանոնի պահանջները կատարելու համար դիմումատուին պետք է տրամադրվեն իրավունքի պաշտպանության միջոցներ, որոնք մատչելի են և արդյունավետ և բավարար իրավունքը վերականգնելու համար` դրա ենթադրյալ խախտումների առնչությամբ (տես, օր.` Ակդիվարն ընդդեմ Թուրքիայի գործով 1996թ. սեպտեմբերի 16-ի վճիռը, Վճիռների և որոշումների ժողովածու, 1996, հ-IV, էջ 1210, կետ 65-66-րդ; Akdivar and Others v. Turkey, judgment of 16 September 1996, Reports of Judgments and Decisions 1996‑IV, p. 1210, § 65-66):
52.  Դատարանը չի կարող ընդունել դիմումատուի այն փաստարկը, որ ներպետական օրենսդրության ներքո նա զրկված է եղել իր կալանքի պայմանների առնչությամբ իր իրավունքների պաշտպանության միջոցներից: Դատարանը նշում է, որ Անձի իրավունքները և ազատությունները ոտնահարող գործողությունների և անգործության բողոքարկման մասին օրենքը տրամադրում է աձի իրավունքները կամ ազատությունները ոտնահարող պետական մարմնի գործողության կամ անգործության դատական բողոքարկման հնարավորություն: Ինչպես Ադրբեջանի Սահմանադրության 46-րդ հոդվածը, այնպես էլ Կոնվենցիայի 3-րդ հոդվածը, որը ներպետական իրավական համակարգում ենթակա է անմիջական կիրառման, արգելում են անմարդկային և նվաստացնող վերաբերմունքը: Հետևաբար, հենվելով այս դրույթների վրա դիմումատուն կարող էր ինչպես բողոք ներկայացնել Արդարադատության նախարարությանը (որպես քննչական Հ-1 մեկուսարանի վերադաս մարմնին), այնպես էլ հայց ներկայացնել անմիջապես ներպետական դատարանին` գանգատվելով իր կալանքի պայմաններից: Սակայն դիմումատուն չի փորձել անել այդ: Ավելին, նա համոզիչ կերպով ցույց չտվեց, որ այդպիսի քայլերը դատապարտված կլինեին անարդյունավետ լինելուն: Իրավունքի պաշտպանության միջոցի արդյունավետության վերաբերյալ սոսկ կասկածները բավարար չեն իրավունքի վերականգնման մատչելի միջոցներն ընդհանուր կարգով օգտագործելու պահանջից հեռանալու համար (տես, օր.` Կունքուրովան ընդդեմ Ադրբեջանի գործով 2005թ. հունիսի 3-ի որոշումը, Հ-5117/03; Kunqurova v. Azerbaijan (dec.), no. 5117/03, 3 June 2005):
53.  Հետևաբար, գանգատն այս մասով պետք է մերժվի Կոնվենցիայի 35-րդ հոդվածի 1-ին և 4-րդ մասերի համաձայն` իրավունքի պաշտպանության ներպետական նիջոցները սպառած չլինելու պատճառով: 
Բ.  Ըստ էության
1.  Ոստիկանությունում կալանքի տակ գտնվելիս ենթադրյալ վատ վերաբերմունքի վերաբերյալ
(ա)  Կողմերի պնդումները
54.  Կառավարությունը պնդեց, որ դիմումատուն որևէ ուղղակի ապացույց չի ներկայացրել, որով կհաստատվեր, որ ոստիականությունում պահվելիս նա ենթարկվել է վատ վերաբերմունքի: 2003թ. հոկտեմբերի 30-ի փորձագիտական եզրակացությամբ չի բացառվում վնասվածքները դիմումատուին 2003թ. հոկտեմբերի 16-ին, այսինքն մինչև դիմումատուի ձերբակալումը և ընտրություններին հաջորդած մասսայական անկարգությունների ընթացքում պատճառված լինելու հավանականությունը: Կառավարությունը նաև պնդեց, որ ամեն դեպքում, փորձագիտական եզրակացության համաձայն, դիմումատուի վնասվածքները վտանգավոր չեն եղել նրա առողջության համար: Հետևաբար, ենթադրյալ բռնությունը չի հասել դաժանության այն նվազագույն աստիճանի, որը պահանջվում է Կոնվենցիայի 3-րդ հոդվածով:

55.  Դիմումատուն պնդեց, որ ԿՀԴՊՎ-ում պահվելիս նա ենթարկվել է խոշտանգման աստիճանի հասնող բռնության: Նա վկայակոչել է իր ներբանների, սրնքամսի և արմունկների վրա առկա նշանները: Նա նշեց, որ իշխանությունների կողմից որևէ արժանահավատ բացատրություն չի ներկայացվել իր մարմնի վրա առկա վնասվածքների պատճառների վերաբերյալ: Մասնավորապես, նա նշեց, որ անգամ հիպոթետիկ առումով նա չէր կարող այդ վնասվածքներն ստանալ 2003թ. հոկտեմբերի 16-ի դեպքերի ժամանակ, քանի որ այդ օրը նա պարզապես չի գտնվել Ազադլիք հրապարակում: Այն փաստը, որ ԿԳԴՊՎ մեկուսարան բերվելու պահի իր մարմնի վրա որևէ վնասվածք չի եղել, հաստատվել է նաև մեկուսարանի հսկիչի կողմից նախաքննության ընթացքում:
56.  Դիմումատուն նշեց, որ ԿՀԴՊՎ բերվելուց քիչ անց, մի ոստիկան մահակով մի քանի անգամ իրեն հարվածել է լյարդի մասում և կողերին: Հաջորդ օրը, 2003թ. հոկտեմբերի 19-ին, ԿՀԴՊՎ պետի տեղակալի աշխատասենյակում երկու դիմակավորված անձինք, մահակների գործադրմամբ մոտ չորս ժամ շարունակ հարվածներ են հասցրել իր ոտքերի ներբաններին` նպատակ ունենալով տեղեկություններ ստանալ իրենից: Նաև նրանք մի քանի հարվածներ են հասցրել նրա մարմնի տարբեր մասերում: Ծեծը զուգորդվում էր բռնաբարության սպառնալիքներով: Ծեծի ընթացքում նա շատ սուր ֆիզիկական ցավ էր զգացել, որի հետևանքով ժամանակավորապես կորցրել է առանց օգնության քայլելու ունակությունը: Դրանից հետո ԿՀԴՊՎ ոստիկանների կողմից նա հետ է տարվել իր խուցը, որտեղ իր համախցակիցները նրան օգնել են հանել գուլպաները և տեսել, թե ինչպիսի վատ վիճակում են իր ոտքերը: 
57.  Դիմումատուն հայտնեց, որ բռնաբարության սպառնալիքները շարունակվել են անգամ ծեծից հետո, երբ նա տարվել է վատ օդափոխվող մի խուց, զրկված լինելով իր փաստաբանին հանդիպելու հնարավորությունից, և լսելով բռնության ենթարկվող այլ կալանավորների ճիչերը: Այն հանգամանքների և միջավայրի պայմաններում, որոնցում արվում էին այդ սպառնալիքները, դրանք խորը հոգեբանական տառապանք են պատճառել իրեն: 
58.  Այնուհետև դիմումատուն նշեց, որ չնայած ծեծը տեղի է ունեցել 2003թ. հոկտեմբերի 19-ին, նա փաստաբանին հանդիպելու և ամենի մասին պատմելու հնարավորություն է ստացել միայն երեք օր անց: Չնայած, որ փաստաբանն անմիջապես փորձ է արել, որպեսզի անցկացվի դատա-բժշկական փորձաքննություն, վերջինս, դիտավորյալ ձգձգումների պատճառով, տեղի է ունեցել միայն 2003թ. հոկտեմբերի 29-ին: Մինչ այդ դիմումատուն արդեն մեծամասամբ վերականգնել էր քայլելու ունակությունը, վերքերը մասամբ ապաքինվել էին և ծեծի շատ հետքեր` անհետացել: Դատա-բժշկական փորձաքննության հետաձգումը կանխել է ավելի ճշգրիտ տեղեկատվություն ստանալը` վնասվածքները պատճառելու պահի վերաբերյալ: Ավելին, դիմումատուն պնդեց, որ դատական բժիշկը չի նշել իր վնասվածքների ամբողջ ծավալը, քանի որ հանդիսացել է պետական հիմնարկի ծառայող, և հետևաբար, անկախ չի եղել: 
(բ)  Դատարանի գնահատականը
59.  Ինչպես բազմաթիվ առիթներով նշել է Դատարանը, 3-րդ հոդվածը ամրագրում է ժողովրդավարական հասարակությունների ամենահիմնարար արժեքներից մեկը: Անգամ դժվարագույն հանգամանքներում, ինչպես օրինակ` ահաբեկչության և կազմակերպված հանցավորության դեմ պայքարում, Կոնվենցիան բացարձակ կերպով արգելում է խոշտանգման և նվաստացնող կամ անմարդկային վերաբերմունքը կամ պատիժը: Ի տարբերություն Կոնվենցիայի նյութական իրավունքներ սահմանող և 1-ին և 4-րդ արձանագրություններով ամրագրված դրույթների, 3-րդ հոդվածը որևէ բացառություն չի ընդունում և ոչ մի վերապահում դրանից չի թույլատրվում անել 15-րդ հոդվածի 2-րդ մասի ներքո, անգամ եթե առկա է ազգի կյանքը վտանգող արտակարգ իրավիճակ (տես, օր.` Սելմունին ընդդեմ Ֆրանսիայի [ՄՊ], Հ-25803/94, կետ 95-րդ, ՄԻԵԴ, 1999, Հ-V; Լաբիտան ընդդեմ Իտալիայի [ՄՊ], Հ- 26772/95, կետ 119-րդ, ՄԻԵԴ, 2000, Հ-IV; և Դիքմեն ընդդեմ Թուրքիայի, Հ-20869/92, կետ 89-րդ, ՄԻԵԴ, 2000, հ‑VIII; Selmouni v. France [GC], no. 25803/94, § 95, ECHR 1999-V; Labita v. Italy [GC], no. 26772/95, § 119, ECHR 2000‑IV; and Dikme v. Turkey, no. 20869/92, § 89, ECHR 2000‑VIII):
60.  Դատարանը վերհիշում է, որ “[այն դեպքերում], երբ անձը, ոստիկանություն տարվելիս, գտնվում է նորմալ առողջական վիճակում, սակայն ազատ արձակվելիս նրա մոտ վնասվածքներ են հայնտաբերվում, ապա պետությունն է, որ պետք է արժանահավատ բացատրություն ներկայացնի առ այն, թե ինչպես են այդ վնասվածքները պատճառվել, որպիսին չանելու դեպքում առաջանում է Կոնվենցիայի 3-րդ հոդվածի ներքո գտնվող հստակ հարցադրում” (տես` Տոմազին ընդդեմ Ֆրանսիայի գործով 1992թ. օգոստոսի 27-ի վճիռը, Սերիա Ա, Հ-241-A, էջ 40-41, կետ 108-111-րդ, և Սելմունիի վերը նշված գործը, կետ 87-րդ; Tomasi v. France, judgment of 27 August 1992, Series A no. 241-A, pp. 40-41, §§ 108-11; and Selmouni, cited above, § 87):
61.  Դատարանը նկատում է, սկզբից, որ կողմերի կողմից ներկայացված միակ բժշկական եզրակացությունը դա 2003թ. հոկտեմբերի 30-ի փորձագիտական եզրակացությունն է, որը տրվել է դիմումատուի ենթադրյալ ծեծից մի քանի օր անց: Այնուամենայնիվ, Դատարանը նշում է, որ չնայած այդ ընթացքում դիմումատուն տեղափոխվել է մեկ այլ մեկուսարան, դիմումատուն գտնվել է շարունակական կալանքի տակ, այսինքն` իշխանությունների վերահսկողության տակ, սկսած ենթադրյալ ծեծի պահից մինչև փորձագիտական եզրակացություն տրվելը: 
62.  Ինչ վերաբերում է Կառավարության այն փաստարկին, որ դիմումատուն բավարար ապացույցներ չի ներկայացրել ոստիկանության կողմից իր նկատմամբ բռնություն գործադրվելու վերաբերյալ, ապա Դատարանը նկատում է, որ ապացույցների գնահատման ժամանակ այն որպես կանոն կիրառում է ապացույց “ողջամիտ կասկածների փարատմամբ” չափորոշիչը (տես` Իռլանդիան ընդդեմ Միացյալ Թագավորության գործով 1978թ. հունվարի 18-ի վճիռը, Սերիա Ա, Հ-25, էջ 64-65, կետ 161-րդ; Ireland v. the United Kingdom, judgment of 18 January 1978, Series A no. 25, pp. 64-65, § 161): Այնուամենայնիվ, այդպիսի ապացույցը կարող է բխել բավարար չափով հիմնավոր, հստակ և մեկը մյուսին հաստատող փաստի անուղղակի դատողություններից կամ նմանատիպ այլ անժխտելի կանխավարկածների միաժամանակյա գոյությունից: Եթե խնդրո առարկա դեպքերը ամբողջովին կամ մեծ մասամբ գտնվում են իշխանությունների բացառիկ գիտության ներքո, ինչպես այն անձանց դեպքում է, որ անազատության մեջ լինելով գտնվում են նրանց վերահսկողության ներքո, փաստի հիմնավոր կանխավարկածներն առաջ են գալիս կապված այն վնասվածքների հետ, որոնք պատճառվել են նման կալանքի տակ գտնվելու ընթացքում: Իրոք, իշխանությունների վրա դրված  կարող է համարվել բավարար և համոզիչ բացատրություն ներկայացնելու ապացուցման պարտականությունը (տես` Ռիբիչն ընդդեմ Ավստրիայի գործով 1995թ. դեկտեմբերի 4-ի վճիռը, Սերիա Ա, Հ-336, էջ 25‑26, կետ 34-րդ, և Սալմանն ընդդեմ Թուրքիայի [ՄՊ], Հ-21986/93, կետ 100-րդ, ՄԻԵԴ, 2000, Հ-VII; see Ribitsch v. Austria, judgment of 4 December 1995, Series A no. 336, pp. 25‑26, § 34; and Salman v. Turkey [GC], no. 21986/93, § 100, ECHR 2000-VII):

63.  Դատարանը նկատում է, որ չնայած Կառավարությունը վիճարկեց դիմումատուի պնդումները բռնության վերաբերյալ, սակայն որևէ ողջամիտ բացատրություն չներկայացրեց այն մասին, թե երբ և ինչպես են պատճառվել այդ վնասվածքները: Դատարանը չի կարող ընդունել Կառավարության այն փաստարկը, որ փորձագիտական եզրակացությունը չի բացառում դիմումատուի վնասվածքներն նախքան ձերբակալությունը ստանալու հավանականությունը: Ինչ վերաբերում է վնասվածքները պատճառվելու ժամանակին, ապա եզրակացությունը վերացական է ձևակերպված և միանշանակ չէ: Այն նմանապես չի բացառում այն հնարավորությունը, որ վնասվածքներն ստացվել են դիմումատուի ձերբակալութունից հետո և ԿՀԴՊՎ-ում պահվելու ժամանակ: Հետևաբար, Դատարանը գտնում է, որ չնայած եզրակացությամբ միանշանակ հաստատվել է դիմումատուի մարմնի վրա վնասվածքների առկայության փաստը, այն հստակորեն չի հաստատել դրանք պատճառելու ժամանակը: 
64.  Դատարանը նշում է, որ դիմումատուն շարունակ պնդել է, ինչպես ներպետական մարմնինների, այնպես էլ Դատարանի առջև, որ 2003թ. հոկտեմբերի 16-ի իրադարձությունների ժամանակ չի գտնվել Ազադլիք հրապարակում, ուստի և չէր կարող այնտեղ վնասվածքներ ստանալ: Սակայն, քննության ժամանակ ներպետական մարմինները որևէ քայլ չեն ձեռնարկել սա ժխտելու ուղղությամբ: Սոսկ այն ենթադրությունը, որ դիմումատուն կարող էր այդ վնասվածքներն ստանալ մինչև իր ձերբակալությունը, որևէ կերպ հաստատված չլինելով այլ ապացույցներով, չի կարող համարվել Կառավարության կողմից ներկայացված բավարար և համոզիչ բացատրություն: Դեռ ավելին, ինչ վերաբերում է դիմումատուի ստացած վնասվածքների բնույթին, մասնավորապես` բութ գործիքով նրա կրունկին հասցված հեմատոմային, ապա Դատարանը գտնում է, որ սա վնասվածքի հատուկ տեսակ է, որը շատ անհավանական է, որ պատճառված լիներ անկարգությունների դեմ պայքարող ոստիկանության հետ սովորական փողոցային բախման ընթացքում: Այս կապակցությամբ Դատարանը ուշադրություն է դարձնում այն փաստի վրա, որ դիմումատուի գործով մի քանի ամիս անց տեղի ունեցած դատաքննության ընթացքում հաստատվել էր, որ նա իրոք այդ օրը ներկա չի գտնվել Ազադլիք հրապարակում: 

65.  Այնուհետև, Դատարանը նշում է, որ Կառավարությունը որևէ փաստաթղթային ապացույց չի ներկայացրել, որը ցույց կտար, որ դիմումատուն վնասվածքներն ստացել է նախքան իր ձերբակալությունը, քանի որ մինչև անազատության մեջ վերցնելուց նրա նկատմամբ որևէ պատշաճ բժշկական հետազոտություն չի անցկացվել (համեմատեք` Դուղանայն ընդդեմ Թուրքիայի, Հ-50125/99, կետ 30-րդ, 21 փետրվարի, 2006թ., և Աքքուրթն ընդդեմ Թուրքիայի, Հ-47938/99, կետ 36-րդ, 4 մայիսի, 2006թ.; Doğanay v. Turkey, no. 50125/99, § 30, 21 February 2006; and Akkurt v. Turkey, no. 47938/99, § 36, 4 May 2006): Ընդհակառակը, նախաքննության ընթացքում տրված ԿՀԴՊՎ մեկուսարանի հսկիչի միանշանակ ցուցմունքի համաձայն, մեկուսարան բերվելու ժամանակ դիմումատուի մարմնի վրա որևէ վնասվածքի նշան չի հայտնաբերվել (տես` վերևում, կետ 21-րդ):
66.  Դատարանը գտնում է, որ դիմումատուի աջ կրունկի վրայի հայտնաբերված հեմատոման` համադրված մարմնի վրայի այլ կապտուկների հետ, համապատասխանում է Ֆալակայի կիրառմանը (հարվածներ ոտքերի ներբաններին), որը Խոշտանգումների կանխարգելման հարցերով Եվրոպական կոմիտեի կողմից զեկուցվում է իբրև Ներքին գործերի նախարարության ենթակայության տակ գտնվող ժամանակավոր պահման մեկուսարաններում կիրառվող վատ վերաբերմունքի դրսևորման ձևերից մեկը: Այս տիպի վնասվածքները հավանական չէ, որ պատճառված լինեն պատահականորեն (տես` վերը նշված Սալմանի գործը, կետ 113-րդ): 
67.  Հաշվի առնելով դիմումատուի շարունակական և մանրամասն պնդումները, որոնք հաստատվում են փորձագիտական եզրակացությամբ, և դիմումատուի մարմնի վրա հայտնաբերված վնասվածների ծագման աղբյուրի վերաբերյալ որևէ այլ արժանահավատ բացատրության բացակայությունը Դատարանն ընդունում է, որ այս վնասվածքները պետք է դիտվեն որպես բնության այն ձևին վերագրման ենթակա, որի համար պատասխանատվություն է կրում Կառավարությունը:
68.  Ինչ վերաբերում է վատ վերաբերմունք հանդիսացող գործողության ծանրությանը, ապա Դատարանը վեր է հիշում, որ այն հարցը լուծելիս, թե արդյոք վատ վերաբերմունքի այս կամ այն դրսևորումը պետք է դիտվի որպես խոշտանգում, թե ոչ, պետք է հաշվի առնել այն տարբերակումը, որն ամրագրված է 3-րդ հոդվածում այս հասկացության և անմարդկային կամ նվաստացնող վերաբերմունքի հասկացությունների միջև: Ակնհայտ է, որ Կոնվենցիայի հեղինակների մտադրությունն է եղել այն, որպեսզի Կոնվենցիան սույն տարբերակման միջոցով հատուկ պարսավանքի արժանացնի դիտավորությամբ կատարվող այն անմարդկային վերաբերմունքը, որը շատ ծանր և դաժան տառապանք է պատճառում (տես` վերը նշված Իռլանդիայի գործը, էջ 66-67, կետ 167-րդ; և Աքսոյն ընդդեմ Թուրքիայի գործով 1996թ. դեկտեմբերի 18-ի վճիռը, Ժողովածու, 1996, Հ-VI, էջ 2278-79, կետ 63-րդ; Ireland, cited above, pp. 66-67, § 167; and Aksoy v. Turkey, judgment of 18 December 1996, Reports 1996-VI, pp. 2278-79, § 63): Ի հավելումն վերաբերմունքի դաժանությանը, այնտեղ կա նաև նպատակային տարր, որն ամրագրված է Միավորված ազգերի կազմակերպության Խոշտանգման և այն դաժան, անմարդկային կամ նվաստացնող վերաբերմունքի կամ պատժի դեմ Կոնվենցիայում, որն ուժի մեջ է մտել 1987թ. հունիսի 26-ին, և որի 1-ին հոդվածը խոշտանգումը բնորոշում է որպես ծանր ցավի կամ տառապանքի պատճառում, որն հետապնդում է, մասնավորապես, տեղեկատվություն ստանալու, պատժելու կամ վախեցնելու նպատակ (տես` վերը նշված Սալմանի գործը, կետ 114-րդ և Դիքմեի գործը, կետ 94-95-րդ):
69.  Հաշվի առնելով բռնության բնույթը (դիմումատուի ոտքերի ներբաններին հարվածելը), Դատարանը գտնում է, որ դրանք կարող էին պատճառված լինել միայն դիտավորությամբ, քանի որ այդ գործողությունները կատարելու համար անհրաժեշտ կլիներ պատրաստության որոշակի ժամանակ և ջանքերի գործադրում: Դրանք, ակնհայտ է դառնում, որ կիրառվել են դիմումատուից խոստովանություն կամ տեղեկատվություն ձեռք բերելու նպատակով (վկայակոչված է ըստ` Աքսոյի գործի, էջ 2279, կետ 64; համեմատեք նաև վերը նշված Սալմանի գործի հետ, կետ 115-րդ, որտեղ Դատարանը գտել է, որ ֆալակայի կիրառումը հանդիսանում է խոշտանգում): Դատարանը գտնում է, որ այս վերաբերմունքը եղել է իր բնույթով այնքան ծանր և դաժան, որ կարող է բնութագրվել որպես խոշտանգում:

70.  Որպես եզրահանգում, Դատարանը գտնում է, որ այստեղ տեղի է ունեցել Կոնվենցիայի 3-րդ հոդվածի խախտում:

2.  Արդյունավետ քննության ենթադրյալ բացակայությունը
(ա)  Կողմերի պնդումները

71.  Կառավարությունը պնդեց, որ իշխանությունների կողմից դիմումատուի` վատ վերաբերմունքի մասին գանգատով իրականացվել է արդյունավետ քննություն: Մասնավորապես, Կառավարությունը նշեց, որ Գլխավոր դատախազությունն իրականացրել է քննություն, որի ընթացքում դիմումատուի պնդումների հետ կապված հարցաքննվել է ԿՀԴՊՎ չորս ոստիկան և հաստատվել է, որ այդ մեղադրանքներն անհիմն են: Այնուհետև դիմումատուն դատական կարգով վիճարկել է քննության արդյունքները և իր բողոքը ներպետական դատարանների կողմից քննվել է ըստ էության: 

72.  Դիմումատուն պնդեց, որ ոչ քննչական մարմինները և ոչ էլ դատարանները իր գանգատներով խորը և արդյունավետ քննության չեն իրականացրել: Նա ներկայացրեց, որ քննությունը եղել է մակերեսային և թերություններով լի: Մասնավորապես, իշխանություններն հստակորեն անտեսել են ԿՀԴՊՎ մեկուսարանի հսկիչի ցուցմունքն այն մասին, որ մեկուսարան բերվելիս դիմումատուն եղել է առողջական նորմալ վիճակում: Նմանապես, նրանք չեն փորձել ձեռք բերել այլ վկաների ցուցմունքներ, որոնցով կհաստատվեր այդ փաստը: Ներպետական դատարանները ձգձգել են իր գործի քննությունը երկու ամսից ավել և կրկնել դատախազության մարմինների թույլ տված սխալները: 
(բ)  Դատարանի գնահատականը

73.  Դատարանը վերհիշում է, որ այն դեպքերում, երբ անձը բարձրացնում է փաստարկելի պահանջ այն մասին, որ ոստիկանների կողմից նրա նկատմամբ ցուցաբերվել է Կոնվենցիայի 3-րդ հոդվածը խախտող վատ վերաբերմունք, ապա այդ դրույթը, Կոնվենցիայի 1-ին հոդվածով նախատեսված յուրաքանչյուր պետության` “Կոնվենցիայով երաշխավորված իրավունքներն ու ազատությունները յուրաքանչյուրի համար երաշխավորելու” ընդհանուր պարտականության հետ միասին վերցված, ենթադրաբար պահանջում է իրականացնել արդյունավետ պաշտոնական քննության: Այս քննությունը պետք է ունակ լինի հանգեցնելու մեղավորների հայտնաբերմանը և պատժվելուն: Հակառակ դեպքում, խոշտանգման և անմարդկային և նվաստացնող վերաբերմունքի և պատժի ընդհանուր արգելքը, չնայած իր հիմնարար կարևորությանը (տես` վերևու, կետ 59-րդ), պրակտիկայում կլինի ոչ արդյունավետ և պետության ներկայացուցիչների համար որոշ դեպքերում հնարավոր կլինի ոտնահարել իրենց վերահսկողության ներքո գտնվող անձանց իրավունքները չարաշահելով իրենց լիազորությունները` գրեթե անպատժելի ձևով (տես` Ասսենովն ու մյուսները ընդդեմ Բուլղարիայի գործով 1998թ. հոկտեմբերի 28-ի վճիռը, Ժողովածու, 1998, Հ‑VIII, էջ 3290, կետ 102; և վերը նշված Լաբիտայի գործը, կետ 131-րդ; Assenov and Others v. Bulgaria, judgment of 28 October 1998, Reports 1998‑VIII, p. 3290, § 102; and Labita, cited above, § 131): Դատարանի նախադեպային իրավուքի կողմից մշակված արդյունավետության նվազագույն չափորոշիչները նաև ընդգրկում են այնպիսի պահանջներ, ինչպիսիք են քննության անկախ, անաչառ և հանրային վերահսկման ենթակա լինելը, ինչպես նաև այն, որ իրավասու մարմինները պետք է գործեն օրինակելի փութաջանությամբ և արագությամբ (տես` Իսայևան և մյուսներն ընդդեմ Ռուսաստանի, 24 փետրվարի, 2005թ., ՀՀ-57947/00, 57948/00 և 57949/00, կետ 208-213-րդ, և Մենեշևան ընդդեմ Ռուսաստանի, Հ-59261/00, կետ 67-րդ, ՄԻԵԴ, 2006‑...; Isayeva and Others v. Russia, nos. 57947/00, 57948/00 and 57949/00, §§ 208-213, 24 February 2005; and Menesheva v. Russia, no. 59261/00, § 67, ECHR 2006‑...):

74.  Դատարանը նախևառաջ նշում է, որ դիմումատուն հնարավորություն չի ունեցել վատ վերաբերմունքի մասին իր գանգատը անհապաղ ներկայացնելու իշխանությունների ուշադրությանը, քանի որ ծեծից հետո երեք օր շարունակ չի կարողացել տեսնել իր փաստաբանին: Խնդիրը առաջին անգամ իշխանությունների ուշադրությանն է ներկայացվել այն բանից հետո, երբ 2003թ. հոկտեմբերի 22-ին դիմումատուի փաստաբանը պահանջել է նշանակել դատա-բժշկական փորձաքննություն: Այնուամենայնիվ, այդ խնդրանքը բավարար փութաջանությամբ չի ուսումնասիրվել, քանի որ այդ առթիվ որևէ գործողություն չի կատարվել ընդհուպ մինչև այն պահը, երբ փաստաբանը, հինգ օր անց, դատախազին է բոոքել դատա-բժշկական փորձաքննություն չանցկացնելու վերաբերյալ: Անգամ դրանից հետո, երկու օր է անցել մինչև, որ անկացվել է դատա-բժշկական փորձաքննություն: Դատարանն այս առթիվ նշում է, որ ոստիկանությունում պահվելու ընթացքում խոշտանգման ենթարկվելու մասին պնդումները տուժողի համար շատ դժվար է հիմնավորել, եթե նա մեկուսացված է արտաքին աշխարհից, հնարավորություն չունի շփվելու բժիշկների, իրավաբանների, ընտանիքի անդամների կամ ընկերների հետ, որպիսիք կկարողանան աջակցել նրան և հավաքել անհրաժեշտ ապացույցները (տես` վերը նշված Աքսոյի գործը, էջ 2286, կետ 97-րդ): Իշխանությունները պետք է ձեռնարկեն բոլոր հնարավոր ողջամիտ քայլերը` դեպքին առնչվող ապացույցներն ապահովելու նպատակով, ներառյալ, մասնավորապես` փորձագիտական ապացույցները: Քննության ցանկացած թերություն, որը  նվազեցնում է վնասվածքի պատճառը կամ այն հասցրած անձին հայտնաբերելու կարողությունը, ստեղծում է այս չափորոշիչի պահանջը ոտնահարելու վտանգ (տես` Բաթին և մյուսները ընդդեմ Թուրքիայի, ՀՀ-33097/96 և 57834/00, կետ 134-րդ, ՄԻԵԴ, 2004, Հ‑IV, հատվածներ; Batı and Others v. Turkey, nos. 33097/96 and 57834/00, § 134, ECHR 2004‑IV): Հետևաբար, Դատարանը գտնում է, որ ժամանակին փորձագիտական ապացույց չապահովելը հանդիսացել է այն կարևոր գործոններից մեկը, որոնք նպաստել են սույն գործով քննության ոչ արդյունավետ լինելուն: Ժամանակին անցկացված դատա-բժշկական փորձաքննությունը դատական բժիշկ-փորձագետին հնարավորություն կընձեռեր գալու ավելի որոշակի եզրակացության` վնասվածքները հասցնելու ժամանակի և պատճառների մասով: 

75.  Այնուհետև, սույն գործով հետագա քննությունը նույնպես բավարար չի եղել: Քննչական մարմինները սահմանափակվել են փորձագիտական եզրակացությունը հետազոտելով և այն չորս ոստիկանին հարցաքննելով, որոնք դիմումատուի հետ շփվել էին ԿՀԴՊՎ-ում: Ոչ մի այլ վկա չի հարցաքննվել: Այս կապակցությամբ, հաշվի առնելով, որ դիմումատուի հանդեպ վատ վերաբերմունքի փաստի հաստատումը կարող էր հանգեցնել ԿՀԴՊՎ պաշտոնյաների քրեական պատասխանատվության, Դատարանին որպես արտասովոր մի բան չի զարմացնում այն հանգամանքը, որ հարցաքննված ոստիկանները ժխտել են վատ վերաբերմունքի մասին մեղադրանքները: Այնուամենայնիվ, քննիչը ոստիկանների այս ժխտող ցուցմունքները ընդունել է որպես վերջնական ճշմարտություն և մերժել քրեական գործի հարուցումը` չնայած դիմումատուի հայտարարություններին և նրա ունեցած անհերքելի մարմնական վնասվածքներին:

76.  Այս սահմանափակ քննության արդյունքների հիման վրա, քննիչը պարզապես ենթադրել է, որ դիմումատուն այդ վնասվածքները պետք է որ ստացած լիներ 2003թ. հոկտեմբերի 16-ի դեպքերի ժամանակ` հենվելով փորձագետի եզրակացության մեջ առկա այն խիստ անորոշ հայտարարության վրա, որ նման հնարավորությունը չի կարող բացառվել: Քննիչը, սակայն, հաշվի չի առել այն փաստը, որ փորձագետի եզրակացությունը նմանապես չի բացառել նաև այն հնարավորությունը, որ այդ վնասվածքները կարող է ստացված լինեին դիմումատուի ձերբակալությունից հետո: Արդյունքում սա հանգեցրել է նրան, որ դիմումատուի վրա է փոխանցվել վատ վերաբերմունքի մասին իր պնդումներն ապացուցելու պարտականությունը: Այնուամենայնիվ, ինչպես նշվեց վերևում, այն դեպքերում, երբ անձը վնասվածքներ է ստացել կալանքի տակ պահվելիս, ապացուցման պարտականությունը ընկած է իշխանությունների վրա` վնասվածքների պատճառների մասին բավարար և համոզիչ  բացատրություն ներկայացնելու համար (տես` վերևում, կետ 60-րդ և 62-րդ):

77.  Դատարանն այնուհետև նկատում է, որ քննչական մարմինները քրեական գործի հարուցումը մերժելու մասին որոշում կայացնելիս բացարձակապես հաշվի չեն առել ԿՀԴՊՎ ժամանակավոր պահման մեկուսարանի հսկիչի այն միանշանակ հայտարարությունը, որով նա վկայել է, որ ԿՀԴՊՎ բերվելիս դիմումատուն եղել է նորմալ առողջական վիճակում: Վարույթի ոչ մի փուլում իշխանությունների կողմից չի հաստատվել, որ հսկիչի ցուցմունքը եղել է ոչ արժանահավատ: Միայն այս ցուցմունքը քննիչին կարող էր բերել այն եզրահանգման, որ դիմումատուի վնասվածքները պատճառված են եղել են կալանքի տակ պահվելու ընթացքում: 

78.  Ավելին, դիմումատուն շարունակաբար պնդել է, որ 2003թ. հոկտեմբերի 16-ի դեպքերի ժամանակ ներկա չի եղել Ազադլիք հրապարակում, և հետևաբար չէր կարող այդ վնասվածքները ստանալ այնտեղ: Սակայն քննության ընթացքում իշխանությունները որևէ քայլ չեն ձեռնարկել այս տեղեկությունն ստուգելու ուղղությամբ, ինչպես օրինակ` որևիցե մի վկայի հարցաքննությունը, որը կարող էչ հաստատել Ազադլիք հրապարակում դիմումատուի բացակայության փաստը: Նրանք չեն փորձել ցուցմունք վերցնել որևէ այլ վկաներից (ինչպես, օրինակ` դիմումատուի ընտանիքի անդամները, հարևանները կամ ցանկացած այլ անձինք, ովքեր դիմումատուի հետ շփվել են նախքան նրա ձերբակալությունը), որոնք կարող էին ցուցմունք տալ այն հարցի առնչությամբ, թե արդյոք վնասվածքները դիմումատուին իրականում պատճառված են եղել մինչև նրա ձերբակալվելը, թե ոչ: Ոչ էլ նրանք փորձել են հարցաքննել դիմումատուի` ԿՀԴՊՎ մեկուսարանի համախցակիցներին, ովքեր նրան տեսել էին ծեծից անմիջապես հետո: 

79.  Այս բոլոր թերություններն ու բացերը հաշվի առնելով, Դատարանը գտնում է, որ դիմումատուի վատ վերաբերմունքի մասին պնդումների արդյունավետ քննություն չի իրականացվել: Համապատասխանաբար, այս առումով թույլ է տրվել Կոնվենցիայի 3-րդ հոդվածի խախտում: 

II.  ԿՈՆՎԵՆՑԻԱՅԻ 13-ՐԴ ՀՈԴՎԱԾԻ ԵՆԹԱԴՐՅԱԼ ԽԱԽՏՈՒՄԸ

80.  Դիմումատուն գանգատվեց, որ ոստիկանությունում պահվելիս իր նկատմամբ վատ վերաբերմունքի մասին Կոնվենցիայի ներքո ներկայացրած իր բողոքի առնչությամբ զրկված է եղել իրավունքի պաշտպանության արդյունավետ միջոցից: Նա հենվեց Կոնվենցիայի 13-րդ հոդվածի վրա, որը սահմանում է հետևյալը.

“Յուրաքանչյուր ոք, ում սույն Կոնվենցիայով ամրագրված իրավունքներն ու ազատությունները խախտվել են, ունի ներպետական մարմինների առջև իրավունքի պաշտպանության արդյունավետ միջոցի իրավունք, անգամ եթե խախտումը թույլ է տրվել իրենց պաշտոնեական լիազորություններն իրականացնող անձանց կողմից”: 

Ա.  Ընդունելիություն

81.  Դատարանը գտնում է, որ այս գանգատը կապված է վերը քննված գանգատի հետ և հետևաբար նույնպես պետք է ճանաչվի ընդունելի:

Բ.  Ըստ էության

82.  Կողմերի պնդումները հիմնականում նույնն էին, ինչ որ ներկայացվել էին Կոնվենցիայի 3-րդ հոդվածի դատավարական տարրի առնչությամբ:

83.  Դատարանը վերհիշում է, որ Կոնվենցիայի 13-րդ հոդվածը երաշխավորում է ազգային մակարդակով իրավունքի պաշտպանության այնպիսի միջոցի առկայությունը, որը կիրարկման է ենթարկում Կոնվենցիայով սահմանված իրավունքներն ու ազատությունները` անկախ այն ձևակերպումից, որով դրանք ամրագրվում են ներպետական իրավական համակարգում: Որպես ընդհանուր կանոն, եթե իրավունքի պաշտպանության որևէ առանձին միջոց ամբողջովին չի բավարարում Կոնվենցիայի 13-րդ հոդվածի պահանջներին, ներպետական օրենսդրությամբ ապահովված իրավունքի պաշտպանության միջոցների համակցությունը կարող է ապահովել այդ (տես, օր.` Կուդլան ընդդեմ Լեհաստանի [ՄՊ], Հ-30210/96, կետ 157-րդ, ՄԻԵԴ, 2000, Հ-XI; և վերը նշված Մենեշևայի գործը, կետ 74-րդ; Kudła v. Poland [GC], no. 30210/96, § 157, ECHR 2000-XI; and Menesheva, cited above, § 74):
84.  Այնուամենայնիվ, 13-րդ հոդվածի ներքո պետության ունեցած պարտավորության սահմանները տարբերվում են կախված դիմումատուի գանգատի բնույթից, և որոշակի իրավիճակներում Կոնվենցիան պահանջում է, որպեսզի ապահովված լինի իրավունքի պաշտպանության որոշակի միջոց: Այսպես, կասկածելի մահվան և վատ վերաբերմունքի դեպքրերում, հաշվի առնելով 2 and 3-րդ հոդվածներով պաշտպանված իրավունքների հիմնանար նշանակությունը, 13-րդ հոդվածը, ի լրումն համապատասխան դեպքերում փոխհատուցում վճարելու, պահանջում է անցկացնել մանրազնին և արդյունավետ քննություն, որն ընդունակ է հանգեցնելու մեղավորների հայտնաբերմանը և պատժվելուն (տես` վերը նշված Աքսոյի գործը, էջ 2286 և 2287, կետ 95-րդ և 98-րդ, և վերը նշված Ասսենովն ու մյուսները ընդդեմ Բուլղարիայի գործը, էջ 3293, կետ 117-րդ); Aksoy, cited above, pp. 2286 and 2287, §§ 95 and 98; and Assenov and Others, cited above, p. 3293, § 117):
85.  Սույն գործով ներկայացված ապացույցների հիման վրա Դատարանը գտել է, որ իշխանությունները պատասխանատու են եղել ԿՀԴՊՎ-ում կալանքի տակ պահվելիս դիմումատուի ստացած վնասվածքների համար: Ներպետական մարմինների առջև դիմումատուի կողմից այս առթիվ ներկայացված գանգատները հիմնված են եղել միևնույն ապացույցների վրա և հետևաբար եղել են “փաստարկելի” 13-րդ հոդվածի նպատակների համար (տես` Բոյլը և Ռայսն ընդդեմ Միացյալ Թագավորության գործով 1988թ. ապրիլի 27-ի վճիռը, Սերիա Ա, Հ-131, էջ 23, կետ 52-րդ; Boyle and Rice v. the United Kingdom, judgment of 27 April 1988, Series A no. 131, p. 23, § 52): Այսպիսով, իշխանություններն ունեցել են դիմումատուի կողմից ոստիկանության ծառայողների դեմ ներկայացված գանգատներն արդյունավետ կերպով քննելու պարտավորություն: 
86.  Վերը նշված հիմնավորումների համաձայն, Դատարանը գտել է, որ դիմումատուի գանգատի քննությունը չի եղել բավարար չափով մանրազնին և արդյունավետ: Նմանապես, ներպետական դատարանները, որոնք ստուգման են ենթարկել նախաքննության արդյունքները, պարզապես ընդունել են քննիչի այն կարծիքը, որ դիմումատուի բողոքը եղել է անհիմն` առանց գործի փաստերին ինքնուրույն գնահատման փորձ կատարելու, և ըստ էության, թույլ են տվել այն նույն թերություններն ու բացերը, որոնք թույլ էին տրվել քննիչի կողմից նախաքննության ընթացքում: 

87.  Հետևաբար, հաշվի առնելով, որ սույն գործով արդյունավետ քննություն չի իրականացվել, Դատարանը գտնում է, որ դիմումատուն զրկված է եղել ոստիկանների կողմից ցուցաբերված վատ վերաբերմունքի կապակցությամբ իրավունքի արդյունավետ պաշտպանության միջոցից: Ուստի, թույլ է տրվել Կոնվենցիայի 13-րդ հոդվածի խախտում: 

III.  ԿՈՆՎԵՆՑԻԱՅԻ 14-ՐԴ ՀՈԴՎԱԾԻ ԵՆԹԱԴՐՅԱԼ ԽԱԽՏՈՒՄԸ

88.  Դիմումատուն գանգատվեց, որ իր քաղաքական համոզմունքների և քաղաքական կուսակցությանը հարելու պատճառով ենթարկվել է խոշտանգման և վատ վերաբերմունքի այլ դրսևորումների: Այսպիսով, նա ենթարկվել է խտրականության, ինչը հակասում է Կոնվենցիայի 14-րդ հոդվածին, որը սահմանում է.

“Սույն Կոնվենցիայում ամրագրված իրավունքներից և պարտականություններից օգտվելը երաշխավորվում է առանց խտրականության` սեռի, ռասայի, մաշկի գույնի, կրոնի, քաղաքական կամ այլ համոզմունքի, ազգային կամ սոցիալական ծագման, ազգային փոքրամասնությանը պատկանելու, սեփականության, ծննդի կամ այլ կարգավիճակի հիմքով”:

89.  Կառավարությունը պնդեց, որ դիմումատուն չի սպառել իրավունքի պաշտպանության ներպետական միջոցները, քանի որ խտրականության մասին իր գանգատը որևէ ներպետական մարմնի առջև չի ներկայացրել: Ամեն դեպքում, Կառավարությունը պնդեց, որ դիմումատուի նկատմամբ որևէ խտրականություն չի դրսևորվել: 

90.  Դիմումատուն կրկին շարադրեց իր գանգատը և պնդեց, որ դրա հետ կապված իրենից չէր պահանջվում սպառել իրավունքի պաշտպանության առանձին որևէ առանձին միջոց: 

91.  Անգամ եթե ենթադրվի, որ սույն գանգատի կապակցությամբ դիմումատուն սպառել է իրավունքի պաշտպանության ներպետական միջոցները, Դատարանը գտնում է, որ նա չի ներկայացրել խտրականության այնպիսի ապացույցներ, որոնք Դատարանին հնարավորություն կտային ուսումնասիրելու այն հարցը, թե արդյոք սույն գործով թույլ է տրվել 14-րդ հոդվածի խախտում, թե ոչ: Սրանից բխում է, որ տվյալ գանգատը ակնհայտ անհիմն է և ենթակա է մերժման Կոնվենցիայի 35-րդ հոդվածի 3-րդ և 4-րդ մասերի համաձայն:

IV.  ԿՈՆՎԵՆՑԻԱՅԻ 41-ՐԴ ՀՈԴՎԱԾԻ ԿԻՐԱՌՈՒՄԸ

92.  Կոնվենցիայի 41-րդ հոդվածը սահմանում է. 

Եթե Դատարանը գտնում է, որ տեղի է ունեցել Կոնվենցիայի կամ դրան կից Արձանագրությունների խախտում, իսկ համապատասխան պայմանավորվող կողմի ներպետական իրավունքն ընձեռում է միայն մասնակի հատուցման հնարավորություն, ապա Դատարանը, անհրաժեշտության դեպքում, որոշում է կայացնում տուժած կողմին արդարացի փոխհատուցում տրամադրելու վերաբերյալ”:

Ա.  Վնասը

1.  Գույքային վնասը

93.  Գույքային վնասի մասով դիմումատուն պահանջել է 100.000 եվրո: Նա պնդեց, որ ոստիկանությունում պահվելիս իր ծեծը “անդառնալի հետևանքներ է ունեցել իր հետագա կյանքի վրա”: Նա դեռևս տառապում է ոտնաթաթերի և սրունքների շրջանում հետտրավմատիկ ցավերից և կարիք ունի կանոնավոր բժշկական օգնության: Ի հիմնավորումն այս պահանջների նա ներկայացրել է վերջին բժշկական ցուցումները (տրված 2006թ.), որոնցով նրան նշանակվել են այնպիսի բժշկական միջոցառումներ, ինչպիսիք են ֆիզիոթերապիան, մերսումը և դեղերի ընդունումը:

94.  Կառավարությունը պնդեց, որ գույքային վնաս կրելու որևէ ապացույց դիմումատուի կողմից չի ներկայացվել:

95.  Դատարանը որևէ պատճառական կապ չի տեսնում արձանագրված խախտման և պնդվող գույքային վնասի միջև: Մասնավորապես, ներկայացված բժշկական ցուցումներից հստակ չի երևում, որ դիմումատուի ընթացիկ առողջական խնդիրները այն ծեծի ուղղակի հետևանքն են, որը նրա նկատմամբ գործադրվել է 2003թ. կալանքի տակ գտնվելու ընթացքում: Ավելին, չնայած այդ ցուցումներով նշանակվում են դիմումատուի նկատմամբ կիրառվելիք բուժման որոշակի միջոցներ, դրանք չեն նշում այդ բուժման տևողությունը, ինտենսիվությունը և արժեքը: Վերջապես, դիմումատուն որևէ ապացույց չի ներկայացրել առ այն, որ նա իրոք ենթարկվել է որևէ բուժման այն պահից ի վեր, երբ ազատ է արձակվել, և ոչ էլ ներկայացրել է այդպիսի բուժման արժեքի մասին ապացույցներ: Հետևաբար, Դատարանը մերժում է դիմումատուի պահանջը գույքային վնասի մասով:

2.  Ոչ-գույքային վնասը

96.  Ոչ-գույքային վնասի մասով դիմումատուն պահանջել է 400.000 եվրո: Նա պնդեց, որ կալանքի տակ պահվելիս իր նկատմամբ դրսևորված վատ վերաբերմունքը հանգեցրել է լուրջ բարոյական տառապանքի: 

97.  Կառավարությունը նշեց, որ պահանջվող գումարը հիմնավորված չէ և չափազանցված է: 

98.  Հաշվի առնելով այն եզրակացությունը, որ ոստիկանությունում պահվելիս դիմումատուն ենթարկվել է խոշտանգման և իր բողոքների կապակցությամբ արդյունավետ քննություն չի իրականացվել, Դատարանը գտնում է, որ սա չի կարող փոխհատուցվել բացառապես խախտման արձանագրմամբ: Այնուամենայնիվ, պահանջվող գումարը չափազանցված է: Արդարացիության հիման վրա գնահատական տալով, ինչպես և պահանջվում է Կոնվենցիայի 41-րդ հոդվածով, Դատարանը բարոյական վնասի մասով դիմումատուին հատկացնում է 10.000 եվրո գումար` գումարած ցանկացած հարկ, որ կարող է գանձվել այդ գումարից: 

Բ.  Ծախսեր և ծախքեր

99.  Դիմումատուն նաև պահանջել է. 100 եվրո` փոստային առաքման համար, 890 եվրո` ներպետական դատարաններում կրած ծախսերի և ծախքերի դիմաց, և 890 եվրո` Դատարանում կրած ծախսերի և ծախքերի դիմաց: Նա ապացույց է ներկայացրել միայն 46 ԱՄՆ դոլար արժեքով կատարված փոստային առաքման վերաբերյալ (մոտավորապես 37 եվրո): Ներպետական դատարաններում կրած ծախսերի և ծախքերի վերաբերյալ որևէ ապացույց նրա կողմից չի ներկայացվել:

100.  Կառավարությունը այս ծախսերի և ծախքերի վերաբերյալ որևէ մեկնաբանություն չի արել: 

101. Դատարանի նախադեպային իրավունքի համաձայն, Դատարանը կարող է ծախսերի և ծախքերի համար փոխհատուցում տրամադրել, եթե հաստատվել է, որ դրանք կատարվել են փաստացի և անհրաժեշտաբար և ողջամիտ են իրենց ողջ ծավալով: Սույն գործով Դատարանը փոստային առաքումների դիմաց փոխհատուցում կտրամադրի դիմումատուի կողմից հիմնավորված, այսինքն` 37 եվրոյի չափով: Ինչ վերաբերում է ներպետական ընթացակարգերում կրած ծախսերին և ծախքերին, ապա հաշվի առնելով գործի հանգամանքները, Դատարանը գտնում է, որ չնայած դիմումատուն որևէ ապացույց չի ներկայացրել դրանց կապակցությամբ, ողջամիտ է հանդիսանում նրան տրամադրել պահանջված գումարը: Դատարանը ողջամիտ է համարում դիմումատուի կողմից պահանջված գումարի հատկացումը նաև Դատարանում կրած ծախսերի և ծախքերի դիմաց: Համապատասխանաբար, Դատարանը ծախսերի բոլոր կետերով հատկացնում է ընդամենը 1.817 եվրո` գումարած ցանկացած հարկ, որ կարող գանձվել այդ գումարից: 

Գ.  Չվճարման տոկոսները

102.  Դատարանը գտնում է, որ պատշաճ կլինի չվճարման տոկոսը սահմանել` ելնելով Եվրոպական Կենտրոնական բանկի կողմից սահմանված միջին վարկային տոկոսադրույքի չափից, գումարած երեք տոկոսային միավոր:
ՎԵՐՈԳՐՅԱԼԻ ՀԻՄԱՆ ՎՐԱ ԴԱՏԱՐԱՆԸ ՄԻԱՁԱՅՆ`

1.  Ճանաչում է ընդունելի` կալանքի տակ պահվելիս ենթադրյալ վատ վերաբերմունքի և իրավունքի պաշտպանության արդյունավետ ներպետական միջոցների բացակայության մասին գանգատները և անընդունելլի է ճանաչում դիմումը մնացած մասով,
2.  Որոշում է` որ թույլ է տրվել Կոնվենցիայի 3-րդ հոդվածի խախտում` ոստիկանությունում պահվելիս ցուցաբերված վատ վերաբերմունքի մասով,

3.  Որոշում է` որ թույլ է տրվել Կոնվենցիայի 3-րդ հոդվածի խախտում` վատ վերաբերմունքի մասին դիմումատուի բողոքների կապակցությամբ արդյունավետ քննության բացակայության մասով,

4.  Որոշում է` որ թույլ է տրվել Կոնվենցիայի 13-րդ հոդվածի խախտում,

5.  Որոշում է`

(a)   որ պատասխանող պետությունը, սույն վճիռը Կոնվենցիայի 44-րդ հոդվածի 2-րդ մասի համաձայն վերջնական դառնալու պահից հետո երեք ամսվա ընթացքում, դիմումատուին պետք է վճարի ընդհանուր առմամբ 10.000 (տաս հազար) եվրո` որպես ոչ-գույքային վնասի փոխհատուցում և 1.817 (հազար ութ հարյուր տասնյոթ) եվրո` որպես ծախսերի և ծախքերի հատուցում, որպիսի գումարը պետք է փոխարկվի ադրբեջանական նոր մանաթի` վճարման պահին գործող փոխարժեքով, գումարած ցանկացած հարկ, որ կարող գանձվել այս գումարներից, 

 (b)  որ վերը նշված երեք ամիսը լրանալու պահից մինչև վճարման կատարումն ընկած ժամանակահատվածում նշված գումարների վրա պետք է սովորական տոկոս գանձվի` Եվրոպական Կենտրոնական բանկի կողմից նշված ժամանակահատվածում սահմանված միջին վարկային տոկոսադրույքի չափով, գումարած երեք տոկոսային միավոր,
6.  Մերժում է դիմումատուի արդարացի փոխհատուցման պահանջը` մնացած մասով: 

Կատարված է անգլերենով և ծանուցված գրավոր 2007թ. հունվարի 11-ին` Դատարանի Կանոնակարգի 77-րդ կանոնի 2-րդ և 3-րդ մասերի համաձայն: 
Քրիստոս Ռոզակիս, Նախագահ
Սյորեն Նիլսեն, Բաժանմունքի քարտուղար 

